《松涛篇为表兄钱养初七十寿》
明代·沈守正

郁郁千岁精，长此百丈姿。磊砢非一节，葱翠恒若斯。

托生细草非，常抱云端思。我兄人之松，轮囷将似之。

早岁涉坎壈，霜霰发离奇。中年际条达，雨露敷华滋。

风清涛韵远，月照凉飔迟。哀猿与倦鸟，引接无穷时。

下岂无荟蔚，阴云偃盖垂。所遇诚千态，松心终不移。

岁寒人目短，桃李争见嗤。我兄寿者相，灵椿相与期。

愿言加餐饭，兼饵飞节芝。鹤发象麈尾，长养小龙枝。

幸非枫柳种，楚楚秀阶墀。

作者简介：（1572—1623）浙江钱塘人，又名迂，字允中，更字无回。万历三十一年举人。官都察院司务。工画，擅诗文。有《诗经说通》、《四书非说》、《雪堂集》。